                                                                                               
Utlendingsdirektoratet (UDI) ønsker størst mulig åpenhet om utlendingsforvaltningen i Norge, og dette gjelder også leveforhold i og drift av mottak.
UDI er bundet av taushetsplikt etter forvaltningsloven om hvem som søker asyl i Norge og andre opplysninger om asylsøkernes personlige forhold. 

Dette innebærer blant annet at beboere i mottak for asylsøkere ikke skal bli filmet eller fotografert på mottakets område, dersom de ikke gir sitt samtykke til det. 

Besøkende presse må derfor ikke intervjue, filme, fotografere eller på annen måte eksponere personer som ikke har gitt et uttrykkelig og informert samtykke til dette.

Personopplysninger og følsom informasjon knyttet til asylsak må behandles med varsomhet. 

Opplysninger og/eller bilder må ikke brukes til andre formål enn det som opprinnelig var avtalt. 

Eksponering av barn i media er et område som krever at pressen viser hensyn. I følge pressens egne kjøreregler i Vær Varsom Plakaten (VVP) pkt 4.8 skal det tas hensyn til konsekvenser medieomtalen kan ha. 
UDIs utgangspunkt er at mindreårige skal skjermes for unødig og uheldig medieeksponering.

For barn er det også slik at de selv ikke kan ventes å være fullt ut klar over virkningen av sin egen deltagelse i et medieoppslag. 
VVP pkt.3.9 understreker at journalister må vise særlig hensyn overfor personer som ikke kan ventes å være klar over virkningen av sine uttalelser.
Barn har ytringsfrihet - dvs. rett til å uttale seg til media, men kun etter eget ønske. For mindreårige er det foreldre (eller evt. verge) som skal gi det formelle samtykket til eksponering.

Alle som lar seg intervjue/ filme bør ha anledning til se egne uttalelser og korrigere faktiske feil.

Mottaket må samtykke til opptak på mottakets område, men vil i utgangspunktet legge til rette for at pressen får møte personer som ønsker å snakke med journalister.
